  Анжелика Тихонова корреспондент Удмуртиысь Пичи Пурга ёросысь Баграш-Бигра гурт коронавирус инфекциен висисез шараямен элькунысьтымы нырысетӥез пӧлын карантинэ ворсаськиз. Кызьы гуртоос югдурез пумитазы, кызьы гуртлэн улонэз воштӥськиз, ивортодэтъя «Удмуртия» агентстволэн корреспондентэзлы «Баграш-Бигринское» муниципал кылдытэтлэн тӧроез Светлана Баграшова вераз. Солэн кылъёсызъя, карантин ялэм бере ик гуртлэн кутсконаз пост радъязы, шлагбаум пуктӥзы. Шор урамъёсын дезинфекци ортчытӥзы, суретэз тылпу кысӥсь машинаосын пазяса ветлӥзы. Гуртэ пыронын уен-нуналэн полицейскойёс сыло, пырись-потӥсьёслэсь ужкагазъёссэс эскеро. Нуназе соослы юрттӥськыны гуртысь коньдэт чотын ужась огазеяськонъёсын тыршисьёс графикъя потало. Вань сыӵеос, кудъёсызлэн прописказы мукет интыын, но уло мукет интыын. Сыӵеосты мед тодмалозы шуыса, полицейскойёс ваньзэсты уг тодо ук, асьме ужасьёсты пуктӥм, асьмелэнъёс пырыны-потыны мед быгатозы шуыса Светлана Баграшова, «Баграш-Бигринское» муниципал кылдытэтлэн тӧроезЮанъёс палэнын ужасьёс пумысен кылдылӥзы, уго тросэз Пичи Пурга черкогуртын, вӧзысьтызы Татарстан улосвылысь Огырчи карын, Ижкарын ужало. Кызьы соосты гуртысь лэзёзы, ужазы пумиталозы? Светлана Баграшовалэн верамезъя, тросэз огазеяськонъёс Баграш-Бигра гуртысь ужасьёссэс асьсэос доразы карантинэ лэзизы. Но справказы вань ке, ужаны мыныны но, пырыны но быгато. Озьы ик аптекае, эмъюртэ, дыраз лэсьтоно мукет ужъёсты быдэстыны но ветлыны лэзё. Но калык дорысь юнме потамлэсь возиське ик. Гурт кузя но юнме калгисез ӧвӧл, пусъе муниципал кылдытэтлэн тӧроез, сиён-юон басьтыны гинэ потало. Нош коркаысьтызы потаны быгатӥсьтэм муртъёслы волонтёръёс юртто. Волонтёръёсмы туж золэсь, рос-прос ужало. Асьсэос мылкыд каризы, гожтӥськизы. Маскаос но сётъязы, сиён-юон, эмъюм басьто Светлана Баграшова, «Баграш-Бигринское» муниципал кылдытэтлэн тӧроезГурт администраци ужа. Но, кызьы пусъе Светлана Баграшова, МФЦ-лэсь ужъёссэ та вакытэ уг быдэсъяло, калыкен пумиськонъёсты но уг ортчытъяло. Туж кулэ луыку гинэ справкаос, мукет ужкагазъёс сётъяло. Ялан дезинфекци ортчытъяло. Паска сярысь верано ке, ми Бигралан сям-йылолъёсты туж утиськом ай. Но таязэ ӧм ветлэ. Котькудмы гуртын пукимы. Адями валаз кулэлыксэ, туэ югдур мукет шуыса Светлана Баграшова, «Баграш-Бигринское» муниципал кылдытэтлэн тӧроезАлама мылкыдъёссы ӧвӧл, пусъе гурт тӧро. Нош мар гурт возёс? «Первый Май» огазеяськонын ужзы ӧз дугдылы, ас радызъя мынэ. Скалъёсты кыско. Куазь чебер дыръя бусыосы но потаса вуттӥзы. Но маскатэк ветлӥсез ик ӧвӧл ини, маскаосын ветло, чакласько, магазинын но вис карыса сыло Светлана Баграшова, «Баграш-Бигринское» муниципал кылдытэтлэн тӧроез   Тодэ вайытом, Баграш-Бигра гуртын карантин 11-тӥ оштолэзе ялӥзы вал. Туннэ нуналлы отын выль висисьёс пусъемын ӧвӧл.   Ватсалом, 23-тӥ оштолэзе Удмуртилэн тӧроез Александр Бречалов мерлыко вотэсъёсын меӵак эфирез дыръя Баграш-Биграын но Пичи Пургаын карантинэз 27-тӥ оштолэзе куштыны быгатозы ни шуыса вераз.  Тегъёс: Удмуртия карантин коронавирус гурт ПичиПурга тазалыкезутён  